**Milyen fertőtlenítőszert válasszunk a koronavírus elleni védekezéshez? Mire figyeljünk a fertőtlenítőszerek vásárlásakor?**

Megjelent: 2020. április 29.

Az alábbi tájékoztató segítséget ad a megfelelő fertőtlenítőszer kiválasztásában és felhasználásában az új koronavírus elleni védekezéshez.

A **fertőtlenítőszerek Magyarországon engedélykötelesek**, az Országos Tisztifőorvos által kiadott engedély számát fel kell tüntetni a címkén. Minden esetben **csak engedéllyel rendelkező (a megfelelő hatásosságot garantláló) terméket vásároljunk!**

Széles körben ismertek és hatásosak az **alkohol tartalmú kéz- és egyéb felületfertőtlenítő** termékek, amelyek közül a 70-80% közötti etanol (etil-alkohol) és/vagy izopropil tartalmú szerek hatásosak a vírusok ellen. A **felületfertőtlenítők** esetén a nátrium-hipoklorit (hypo) hatóanyagú készítmények szintén megfelelő vírusölő hatással bírnak.

**Vásárlás alkalmával mindig ellenőrizzük a kiválasztott termékek címkéjét, hogy az a vírusok elpusztítására alkalmas-e.** Ennek megállításában segítségünkre lehet az is, hogy a **bőr- és felületfertőtlenítő szerek címkéjén fel kell tüntetni az ún. antimikrobiális spektrumot**, azaz hogy milyen jellegű kórokozók ellen használható.

Tekintettel arra, hogy a koronavírus egy vírus-kórokozó, lényeges, hogy csak olyan terméket vásároljunk, amelynek **címkéjén a termék vírusölő (virucid) hatása fel van tüntetve**.  A baktericid, vagyis baktériumok elleni fertőtlenítő szerek hatása bizonytalan a vírusok ellen, ezért ezen termékek felhasználása téves biztonságérzetet kelthet.

**A fertőtlenítőszerek hatékonysága az alkalmazott behatási időtől és a töménységtől is függ**. A behatási idő azt jelenti, hogy mennyi idő után fejti ki a fertőtlenítőszer a hatását. A termékek címkéin/felhasználási útmutatóiban kötelező feltüntetni a megfelelő hatás kifejtéséhez szükséges töménységet és behatási időt. A megfelelő hatékonyság érdekében **ezeknek a betartása elengedhetetlen.** Míg az alkoholos felületfertőtlenítőket jellemzően hígítás nélkül kell alkalmazni, addig a hyponál 0,1%-os oldatot kell használni.  A hypo használatakor fokozottan figyelni kell arra, hogy különböző töménységű szerek vannak a piacon, ezért nem mindegy, hogy az adott terméket milyen mértékben hígítjuk. Itt is a címke útmutatását kell figyelembe venni.

**Mindig tartsuk észben, hogy ezek a termékek vegyszernek minősülnek, ezért használatuk fokozott figyelmet követel.** **Kerüljük a túladagolásukat**, az erre vonatkozó forgalmazói utasítást, (pl. kézfertőtlenítők esetén hányszor használható naponta, az életkor figyelembevétele) is be kell tartani.

A hypo bizonyos felületeket károsíthat, ezért ezzel is óvatosan kell bánni! Felületfertőtlenítésnél elsősorban azokat a felületeket kell kezelni, amiket gyakorta megfogunk (pl. kilincs, karfa, kulcs, telefon). Közterületek, utcák és a légtér fertőtlenítése nem szükséges. Ezek fertőtlenítése az eredményes védekezéshez nem járul hozzá, viszont felesleges egészségügyi és környezeti veszéllyel jár.

**A termékek óvintézkedéseire vonatkozó, címkén megtalálható egyéb utasításokat is mindig alaposan olvassuk el,** (pl.: gyermekek elől elzárt helyen tárolandó, esetleg egyéni védőeszköz használata kell hozzá, gyúlékony anyag, tűz- és robbanásvédelmi intézkedések, baleset esetére orvosi tanácsok)! Az **alkoholos termékek** pl. gyúlékonyak, nyílt láng, gyújtóforrás, elektromos vezeték közelében semmi képpen sem használjuk, és egyszerre csak kisebb felületeteket kezeljen vele!

Végül ismételten hangsúlyozzuk, hogy a **vírusterjedés elkerülésének egyik legfontosabb módja a rendszeres és alapos, legalább 30-40 másodpercig tartó szappanos kézmosás**. A szappannak önmagában is kórokozó-gyérítő hatása van, a természetes zsírréteg eltávolításával megakadályozza a kórokozók megtapadását és felszaporodását a megtisztított bőrfelületen.

Forrás: <https://www.nnk.gov.hu>